《代诸生送蒋守 其二》
宋代·徐积

长淮之南，楚为最剧。守者为谁，以才以德。守既视事，未逾厥月。

吏则胥畏，民则胥悦。物来必应，事至立决。守之动静，皆有法度。

不苟不简，不暴不怒。处烦以敏，辅严以恕。庭无滞讼，狱无冤囚。

民无愁叹，俗有歌讴。古之三府，谣言奏事。今岂不然，兼采公议。

付之使节，是以用之。付之远俗，是以重之。其俗既平，其刑既清。

章德表功，来朝两宫。两宫圣明，柱上记名。

作者简介：徐积（1028—1103）北宋聋人教官。字仲车，楚州山阳（今江苏淮安）人。因晚年居楚州南门外，故自号南郭翁。生于宋仁宗天圣六年，卒于徽宗崇宁二年，年七十六岁。政和六年（1116），赐谥节孝处士。家乡人为其建 “徐节孝祠”，明清两代均有修缮，毁于解放初期。《宋史》卷四五九有传。